《还乡杂诗 其一》
清代·高望曾

抚序感霜露，朝出城西门。湖山黯无色，不知天地春。

官堤萦鸟道，夹路披烟榛。将军旧筑垒，乱石如云屯。

孤往十余里，破屋知荒村。入山拜先陇，抔土犹如新。

贫家少封树，杂卉纷尚存。前冈耸华表，郁郁谁家坟。

石马半倾蹋，松柏摧为薪。败棺见残骼，拜扫嗟无人。

我辈赖先泽，虎口留余身。惕惕冰渊戒，一线延千钧。

祖德傥能述，愧无华亭文。

作者简介：高望曾，字稚颜，号茶庵，仁和人。诸生，官将乐知县。有《茶梦庵诗稿》。